ได้เวลากลับมาเยือน Eat Viet เป็นหนที่ 2 อดแปลกใจไม่ได้ว่าร้านเก๋ๆ อย่าง Eat Viet กลับไม่เป็นที่ชื่นชอบมากนักโดยนับจากจำนวนรีวิว ทั้งๆ ที่เปิดมานานจนร้านเริ่มจะออกแววโทรมละ วันนี้ไช้ชวนชิมตั้งใจกลับมารีวิวใหม่ พร้อมลุ้นด้วยความตื่นเต้น กลัวเพื่อนๆ ในกลุ่มจะไม่ปลื้ม เพราะค่าเฉลี่ยของร้านนี้อยู่ที่ 3 ดาวครึ่ง แทนที่จะเป็น 4 ดาวขึ้น

อันที่จริงร้านนี้ก็ไม่ได้เก๋กู้ด อลังการ ดาวล้านดวงหรอกนะครับเมื่อเทียบกับร้านอาหารเวียดนามตามโรงแรมหรือตามศูนย์การค้า แต่โดยส่วนตัวผมชอบสนับสนุนร้านที่เป็น standalone เพราะนั่นหมายถึงเจ้าของเขาต้องตั้งใจมากๆ ไม่ได้มีโรงแรมหรือห้างเป็นตัวดัน มันจึงเป็นเรื่องของฝีมือในการปรุงอาหาร ความเอาใจใส่ในการบริการ และเสริมด้วยกลยุทธ์การตลาดเพื่อสร้างฐานลูกค้าให้เหนียวแน่น

สำหรับมื้อนี้มาทานกับประมาณ 10 คน เลยได้ลองเมนูใหม่ๆ หลายอย่าง โดยเฉพาะ Buncha และ Cha ca La Vong ที่ค่อนข้างหาทานยากที่บ้านเรา
- บุ๋นจ่า 250 บาท (จำได้ว่าเคยทานเมนูนี้ครั้งแรกตอนงมหาร้านข้างทางที่ฮานอย แต่ก็หาร้านในกรุงเทพฯ ทีเสิร์ฟเมนูนี้ไม่ค่อยได้ จนกระทั่งมาเจอที่นี่วันนี้ บุ๋นจ่าเป็นหมูสับปั้นเป็นก้อน ทานกับปอเปี๊ยะเส้นขนมจีน และน้ำจิ้ม แม้รสชาติจะไม่เหมือนต้นตำรับซะทีเดียว แต่ก็ถือว่าพอรับได้)
- จ่าก๋า หลาหว่อง 280 บาท (เป็นเมนูปลาหมักสมุนไพร เสิร์ฟพร้อมเส้นขนมจีน ถั่ว พริก และน้ำจิ้มกะปิ ถ้าให้เด็ดกว่านี้เหมือนต้นตำหรับต้องมีกลิ่นหอมของผักชีลาวด้วย ใครอยากกินจ่าก๋ารสชาติต้นตำรับต้องไปลิ้มรสถึงฮานอย ย่าน Old Town)

เมนูอื่นๆ ที่สั่งไปก็จะมี
-หมูย่าง/เนื้อย่างห่อแป้ง 220 บาท (เป็นเมนูหมูหรือเนื้อย่างปรุงรส ทานกับแผ่นแป้งก๋วยเตี๋ยว ผักและเครื่องเคียงต่างๆ พร้อมน้ำจิ้มสูตรเด็ด จานนี้อร่อยดีครับ)
-ปากหม้อญวน 190 บาท 95 บาท (เมนูยอดนิยม อร่อยเมื่อทานตอนร้อนๆ เสริ์ฟคู่กับหมูยอลวกปรุงรสด้วยน้ำจิ้ม เข้ากั๊น เข้ากัน ชุดนึงมีประมาณ 4 ชิ้น ถ้าอยากทานมากกว่านี้ต้องสั่งเบิ้ลเป็น 2 ชุด)
- ยำมะม่วง ปูนิ่มทอดกรอบ 250 บาท (เสิร์ฟมาในจานขนาดใหญ่ ปูนิ่มตัวโตทอดกรอบกำลังดี ทานกับน้ำยำรสชาติเปรี้ยวจี๊ดๆ จานนี้ก็อร่อยเหมือนกันครับ)
- กุ้งกระเบื้อง 120 บาท (เป็นเมนูรสชาติคล้ายเปาะเปี๊ยะ แต่แทนที่จะม้วน ก็เอาไปทอดเป็นแผ่นๆ แล้วนำมาหั่นเป็นชิ้นเสี้ยววงพระจันทร์ คนชอบกินของทอดไม่ควรพลาด)
- พันหอม 95 บาท (เมนูทางเลือกของคนเลี่ยงแป้ง แทนที่จะสั่งเป็นเปาะเปี๊ยะสดเวียดนาม ก็สั่งเป็นพันหอมหน้ากุ้งหรือเห็ดแทน คนรักสุขภาพต้องสั่งครับ)
- จิ้มจุ่มรวมมิตร 325 บาท (เป็นหม้อไฟที่เคยบรรจุอยู่ในเมนู แต่เดี๋ยวนี้ไม่มี จึงต้องสั่งแยกออกมาต่างหาก เผอิญให้พนักงานตักแบ่งออกมาเป็นถ้วยๆ ให้ เลยไม่สามารถโชว์เบื้องหลังการถ่ายทำได้)

เมนูเครื่องดื่ม ขอเชียร์ น้ำผึ้งเสาวรสโซดาครับ 65 บาท (เป็นน้ำเสาวรสสดนำไปชงคู่กับโซดาและผสมน้ำผึ้งลงไปด้วย จึงทำให้รู้สึกสดชื่น หวานซ่อนเปรี้ยวถึงใจดีครับ)

จริงๆ มีเมนูอื่นๆ ที่สั่งไปด้วยเช่น สลัดเวียดนาม ส้มตำไทย ข้าวเกรียบงา แต่กลัวว่ารีวิวจะยาวไป ดูตามรูปเลยละกันครับ 

มากินร้านนี้แนะนำให้มากับเพื่อนฝูง ถ้าได้ประมาณ 6-10 คน จะทำให้มีโอกาสได้ลิ้มรสอาหารที่หลากหลายหน่อย ขอบอกว่าที่สั่งไปยังไม่ค่อยเยอะเท่าไหร่นะครับ คราวหน้าจะจัดให้หนักกว่านี้ สำหรับคนที่มากันน้อยคนก็สามารถเลือกสั่งเมนู a la carte ได้เช่น ขนมจีนสายรุ้ง เฝอ ขนมจีนทรงเครื่อง หรือจะเป็นข้าวผัดเวียดนาม

เบ็ดเสร็จมื้อนี้สั่งไปประมาณ 13 อย่าง รวมขนมหวานและเครื่องดื่มตกอยู่ที่ 2 พันกว่าบาท ก็นับว่าไม่แพงมากเท่าไหร่นัก

ลืมบอกไปว่าช่วงนี้ถ้าสั่งอาหารเกิน 600 บาท/เซลส์สลิปเมื่อชำระด้วยบัตรกรุงศรี แถมฟรี ไอศกรีมกล้วยหอมทอดด้วย คราวหน้าเห็นทีจะต้องจับแยกโต๊ะซะละมั้ง ไม่งั้นคงได้มา 4 ชุด 555

หมายเหตุ: การหาที่จอดรถในย่านนี้จะยากนิดนึง ต้องคอยสอดส่อง หาช่องให้ดี แถมยังต้องสังเกตป้ายห้ามจอด วันคู่ วันคี่ด้วยนะครับ 